《马上口占感梅感事二首 其二》
宋代·包恢

巡历郡邑间，人若未厌弃。夹道争向观，疑我形孰似。

得之道听馀，咸谓物吐气。老奸与宿赃，神夺而心悸。

预知犯难逃，已多速奔避。先尝受其赇，今皆偿之既。

非慑使者来，安得自知畏。予默揆诸心，斯言未深契。

一切气不美，先儒说有味。彝伦若尽去，太半为鬼魅。

禽兽争食人，殆盈野盈市。迹其所作为，殆恶过异类。

不洁食不饱，甚焉官与吏。惨酷以济之，甚若豺虎噬。

岂直如得情，哀矜至流涕。刑法用当穷，根本惕若厉。

岂谓犹有民，能喜使者至。或鞠躬焚香，或远送旗帜。

望来漳民情，愿留泉民意。此犹硕果然，不食生可觊。

惟知有罪者，患不速去离。何啻千百辈，施行才一二。

自叹水一杯，孰救炎火炽。伤心复伤心，竟夕不能寐。

作者简介：包恢（1182-1268），字宏父，一字道夫，号宏斋，宋建昌南城（今属江西）人。刑部尚书。以廉吏，政绩显著著称，同时他也是文学批评家。